Uudet määräykset tulevat voimaan tämän vuoden aikana, mutta ne koskevat vain ammatti- tai työkäytössä olevia koptereita. Ammattilaiset ihmettelevät, miksi harrastajia ei aiota valvoa samalla tavalla.

Liikenteen turvallisuusvirasto Trafi ehdottaa Pienoishelikopterin on oltava koko ajan lennättäjän näköpiirissä.

Kopteri saa lentää korkeintaan 500 metrin etäisyydellä ja enintään 150 metrin korkeudessa.

Laite saa painaa korkeintaan 25 kiloa.

Yleisön ja tiheän asutuksen yllä saa lentää, jos laite painaa enintään 7 kg.

Alun perin kopteriliikenteen suitsimiseksi ilmailumääräykseen suunniteltiin muutoksia jo viime vuoden puolella, mutta hanke on viivästynyt. Uudella määräyksellä aiotaan säädellään muun muassa lentokorkeutta, laitteen painoa ja koneen etäisyyttä ohjaajasta, ilmenee Trafin luonnoksesta.

Kevään lausuntokierroksen jälkeen voimaan tulevat säädökset koskevat lentotyötä. Sillä tarkoitetaan esimerkiksi ilmakuvausta, valvontalentoja, riistalaskentaa tai etsintälentoja. Harrastajien lennokkeihin tai leluina käytettäviin pienoiskoptereihin ei puututa. Määräysluonnos tulee kommentoitavaksi Trafin sivuille kevään aikana.

Harrastajien virheet kismittävät yrittäjiä

Aktiiviharrastajan kopteri maksaa 6 000–7 000 euroa ja ammattikäyttöön tarkoitettu yli kymmenen tuhatta. Halvimmat ovat muutamia kymppejä. Tällä hetkellä koptereiden myymistä ja ostamista ei rajoiteta millään tavalla.

Kauko-ohjattavia koptereita on harrastajilla hupi- ja urheilukäytössä, mutta yhä enemmän ne ovat liiketoimintaa. Ammattilaisia harmittavat harrastelijoiden käsistä karanneet kopterit.

– Harrastajien virheistä maksetaan myös yrityspuolella, sanoo toimitusjohtaja Jouni Jalkanen AeroTekniikka UAV Oy:stä.

Jalkanen arvelee, että harrastajapuoli kasvaa kovaa vauhtia ja netistä tilataan yhä isompia laitteita, joissa ei ole riittävästi varauduttu ongelmiin.

– Kylmässä ilmassa koneen imujärjestelmään tai GPS-paikannukseen voi tulla ongelmia. Silloin pitää olla joku varajärjestelmä, Jalkanen toteaa.

Liikenteen turvallisuusvirasto Trafi ehdottaa, että pienoishelikopterin on oltava koko ajan lennättäjän näköpiirissä. Ilkka Kemppinen / Yle

Multicoptercenterin toimitusjohtaja Jan Lindberg pitää käsittämättömänä, että valvonta kohdistuu vain ammattikäyttäjiin. Hänen mielestään ammattilaiset hallitsevat riskit, mutta harrastajat saattavat kokeilla mitä vain.

– Harrastajat saattavat lähettää meille kuvia 300 metrin korkeudesta stadionin tornin yläpuolelta.

Lindberg arvioi, että Suomessa myydään parisentuhatta pienoiskopteria vuodessa. Näistä varsinaisia ammattikäyttöön tarvittavia on viitisenkymmentä.

*Trafin ylitarkastaja Heikki Jokinen, miksi lupakirjaa ei aiota vaatia, vaikka kuka tahansa voi tilata netistä millaisen kopterin tahansa? *

– Tarkoitus on tehdä minimisääntelyä, joka ei ole esteenä toiminnan kehittämiselle. Katsotaan sitten, miten asiat sujuvat ja onko määräyksiä tarpeellista tarkentaa. Miehittämättömien ilma-alusten kauko-ohjaajille ei ole toistaiseksi lupakirjavaatimuksia. Ilmailulaissa olevat lupakirjavaatimukset tulevat miehittämättömille ilma-aluksille voimaan Valtioneuvoston asetuksella myöhemmin määrättävänä ajankohtana. Toistaiseksi ei voi sanoa, keneltä lupa mahdollisesti vaaditaan.

Onko tämä EU:n yhteinen linja?

– EU:n yhteistä linjaa ollaan muodostamassa, ja Suomi osallistuu osaltaan määräysvalmisteluun.

Kuinka paljon Suomessa on kauko-ohjattavia koptereita?

– Trafilla ei ole tiedossa miehittämättömien ilma-alusten lukumäärää.

Suomessa ja muualla maailmassa on ollut tapauksia, että miehittämätön kopteri on karannut omille teilleen.**Kuinka suuri onnettomuusvaara näistä aiheutuu?**

– Ilmailumääräysluonnoksessa on vaatimuksia kopterin karkaamisen varalta eli käyttäjien on huomioitava se toiminnassaan. Miehittämättömässä ilma-aluksessa on oltava järjestelmä siltä varalta, että ohjaukseen tai valvontaan tarvittavat yhteydet katkeavat, tai miehittämätön ilma-alus vikaantuu niin, että sen ohjaaminen estyy. Järjestelmän on varmistettava, ettei ulkopuolisille ihmisille tai heidän omaisuudelleen aiheudu kohtuutonta vaaraa.

Kuvakopteri karkasi Helsingissä. (siirryt toiseen palveluun)